DA Den Europæiske Unions Tidende CE 78/554

(2004/C 78 E/0590)

SKRIFTLIG FORESPØRGSEL E-3459/03

af Erik Meijer (GUE/NGL) til Kommissionen

(21. november 2003)

Om: Foranstaltninger mod ophugning af gamle amerikanske krigsskibe i Europa, der er forurenet af kemikalier, asbest og dieselolie

1. Har Kommissionen kendskab til, at den nederlandske virksomhed ICT bringer amerikanske krigsskibe fra Anden Verdenskrig, der er forurenet af mange kemikalier, asbest og tung dieselolie, til Europa for at lade dem ophugge i den britiske virksomhed Able i Nordsøhavnen Hartlepool?

2. Har Kommissionen ligeledes kendskab til, at det britiske miljøagentur i slutningen af oktober 2003 vedtog, at denne ophugning ikke skulle gennemføres, da der endnu ikke var blevet givet byggetilladelse til den tørdok, hvor ophugningsarbejdet skulle gennemføres?

3. Er der ikke risiko for, at disse og andre amerikanske krigsskibe vil blive ophugget i Europa på et sted eller under omstændigheder, hvor der stilles færre betingelser for sådanne arbejder?

4. Hvad er grundene til, at disse arbejder skal finde sted i Europa i stedet for i Amerika, medens tilsvarende europæiske skibe, eftersom der på indeværende tidspunkt ikke findes egnede steder, hvor der kan foretages en miljøvenlig ophugning, nu vælger at lade disse arbejder udføre i Asien og derved forårsager alvorlig forurening der?

5. Hvorledes agter Kommissionen at sørge for, at disse skibe hurtigst muligt forlader europæiske farvande og europæiske havne og vender tilbage til Amerika, og at de ophugges der, og at man forhindrer, at andre skibe af denne slags når frem til Europa?

Kilde: Det nederlandske dagblad »de Volkskrant« af 6. november 2003.

Svar afgivet på Kommissionens vegne af Margot Wallström

(19. januar 2004)

Kommissionen har ikke modtaget oplysninger specielt om den nederlandske virksomhed ICT. Kommissionen er dog bekendt med, at det var denne virksomhed, som bugserede udtjente amerikanske skibe til Europa, for at de kunne blive ophugget af den britiske virksomhed Able i Nordsøhavnen Hartlepool.

Kommissionen er bekendt med, at kommunalbestyrelsen i Hartlepool (som er den relevante planlægnings-myndighed) den 7. oktober 2003 offentliggjorde en pressemeddelelse, hvori den gav udtryk for, at »der ikke foreligger nogen gyldig planlægningstilladelse til at anlægge den foreslåede dæmning og til at genopføre dokportene med henblik på en tørdok«. Tilladelsen giver heller ikke mulighed for at modtage de pågældende mængder affald.

Kommissionen er også bekendt med, at miljøagenturet for England og Wales i slutningen af oktober eller begyndelsen af november 2003 meddelte Able UK Ltd, United States Maritime Administration og United States Environmental Protection Agency (EPA), at det modtagende anlæg ikke har tilladelse til at modtage eller genindvinde skibene som oplyst. Godkendelsen af transporten er derfor blevet annulleret.

Ifølge en OECD-aftale fra 1993 om forsendelse af affald til genindvinding — som er gennemført i EU-lovgivningen ved forordning (EØF) nr. 259/93 (1) — kan alt affald, der er bestemt til genindvinding, transporteres næsten frit inden for OECD-området. Det eneste krav er, at en forhåndsmeddelelse sendes til de relevante myndigheder i afsendelses-, transit- og bestemmelseslandene, og at myndighederne godkender forsendelsen. Det påhviler derfor disse myndigheder og lande at vurdere og overveje, om de råder over de fornødne faciliteter og anlæg til at modtage og behandle de udtjente skibe, som der er givet meddelelse om. Ophugning af skibe i EU-området skal under alle omstændigheder opfylde bestemmelserne i EU's affaldslovgivning.

Kommissionen behandler for tiden en klage, der er indgivet mod de britiske myndigheder angående transporten af udtjente skibe fra USA til Det Forenede Kongerige, og som rejser tvivl om, hvorvidt forpligtelserne i forordningen om overførsel af affald og en række EU-affaldsdirektiver er blevet overholdt. De britiske myndigheder har oplyst, at skibene bør transporteres tilbage til USA, så snart vejrforholdene tillader det. De britiske myndigheder vil holde Kommissionen underrettet om den videre udvikling i sagen.

Håndhævelse af og kontrol med overholdelsen af EU-bestemmelserne, herunder forordningen om overførsel af affald, er medlemsstaternes ansvar. I overensstemmelse med EF-traktatens artikel 211 sørger Kommissionen for, at EU-lovgivningen anvendes korrekt. Kommissionen tilskynder også til øget samarbejde mellem medlemsstaterne for at sikre, at forordningen gennemføres korrekt og fuldstændigt.

(1) Rådets forordning (EØF) nr. 259/93 af 1. februar 1993 om overvågning af og kontrol med overførsel af affald inden for, til og fra Det Europæiske Fællesskab, EFT L 30 af 6.2.1993.